CELEX: 
Language: sl
Date: 2021-05-27 00:00:00
Title: DELEGIRANA UREDBA KOMISIJE (EU) …/… o spremembi Uredbe (EU) 2019/787 Evropskega parlamenta in Sveta glede označevanja žganih pijač, pridobljenih s kombiniranjem žgane pijače z enim ali več živili

OBRAZLOŽITVENI MEMORANDUM
            
            
               1.OZADJE DELEGIRANEGA AKTA
            
            
               Uredba (EU) 2019/787 trenutno ne zahteva, da bi se pravno ime žganih pijač, pridobljenih s kombiniranjem kategorije ali geografske označbe žgane pijače z drugimi živili, pojavljalo v istem vidnem polju kot sestavljeni izraz, ki opisuje to kombinacijo. Namen tega delegiranega akta je določiti pogoje za označevanje takih žganih pijač.
            
            
               Brez take zahteve dejanska narava žgane pijače, pridobljene s takim kombiniranjem, morda ne pride jasno do izraza, oznaka pa lahko potrošnike zavede, da mislijo, da je sestavljeni izraz dejansko ime žgane pijače. Zaradi tega lahko v nekaterih primerih pride do zlorabe slovesa žgane pijače (kategorije ali geografske označbe), katere pravno ime se pojavlja v kombinaciji z enim ali več živili, ki niso bila uporabljena pri njeni proizvodnji v skladu s Prilogo I k Uredbi (EU) 2019/787, ali ustrezno specifikacijo proizvoda, saj bi imela tako pridobljena žgana pijača drugačno pravno ime.
            
            
               2.POSVETOVANJA PRED SPREJETJEM AKTA
            
            
               Nekatere države članice so Komisijo opozorile, da so zaradi neobstoja določbe, na podlagi katere bi bilo treba navesti pravno ime žgane pijače v istem vidnem polju kot sestavljene izraze, določbe o sestavljenih izrazih manj učinkovite.
            
            
               Posvetovanja s strokovnjaki iz vseh 27 držav članic so bila izvedena kot priprava na sestanke strokovne skupine za skupno ureditev kmetijskih trgov – žgane pijače, ki so potekali (virtualno) 13. oktobra in 3. decembra 2020 ter 9. februarja in 28. aprila 2021, ter med temi sestanki. S tem postopkom posvetovanja je bilo doseženo široko soglasje o osnutku delegirane uredbe.
            
            
               Soglasje je bilo zabeleženo tudi med splošnim javnim posvetovanjem, izvedenim z objavo osnutka delegirane uredbe na portalu za boljše pravno urejanje od 26. marca do 23. aprila 2021. Partnerice STO so bile o tem obveščene.
            
            
               3.PRAVNI ELEMENTI DELEGIRANEGA AKTA
            
            
               Delegirani akt temelji na členu 50(3) Uredbe (EU) 2019/787 in zadeva samo eno določbo, v zvezi s katero je bilo Komisiji podeljeno pooblastilo za spremembo na podlagi navedenega odstavka. Sprejet bi moral biti na podlagi postopka iz člena 46 Uredbe (EU) 2019/787.
            
            
               Člen 1: ta člen določa, da se pravno ime žganih pijač, pridobljenih s kombiniranjem kategorije ali geografske označbe žgane pijače z drugimi živili, pojavlja v istem vidnem polju kot sestavljeni izraz, ki opisuje to kombinacijo. To naj bi preprečilo zavajanje potrošnikov glede vsebine tako pridobljene žgane pijače.
            
            
               Člen 2: ta člen določa prehodno obdobje, saj omogoča, da se žgane pijače, za katere velja sedanja uredba in ki so bile označene pred 31. decembrom 2022 skladno z določbami Uredbe (ES) št. 110/2008, še naprej dajejo na trg, ne da bi jih bilo treba ponovno označiti.
            
            
               Člen 3: ta člen določa hkratno uporabo spremembe iz člena 1 z določbo, na katero se nanaša (tj. člen 11(3) Uredbe (EU) 2019/787), ki se bodo v skladu s členom 51(1) Uredbe (EU) 2019/787 uporabljale od 25. maja 2021.
            
            
               DELEGIRANA UREDBA KOMISIJE (EU) …/…
            
            
               z dne 27.5.2021
            
            
               o spremembi Uredbe (EU) 2019/787 Evropskega parlamenta in Sveta glede označevanja žganih pijač, pridobljenih s kombiniranjem žgane pijače z enim ali več živili
            
            
               EVROPSKA KOMISIJA JE –
            
            
               ob upoštevanju Pogodbe o delovanju Evropske unije,
            
            
               ob upoštevanju Uredbe (EU) 2019/787 Evropskega parlamenta in Sveta z dne 17. aprila 2019 o opredelitvi, opisu, predstavitvi in označevanju žganih pijač, uporabi imen žganih pijač pri predstavitvi in označevanju drugih živil, zaščiti geografskih označb žganih pijač, uporabi etanola in destilatov kmetijskega porekla v alkoholnih pijačah ter o razveljavitvi Uredbe (ES) št. 110/2008
                  1
                in zlasti člena 50(3) Uredbe,
            
         
         
            
               ob upoštevanju naslednjega:
            
            
               (1)Člen 11(3) Uredbe (EU) 2019/787 določa pravila za opis, predstavitev in označevanje alkoholnih pijač, pridobljenih s kombiniranjem kategorije žgane pijače ali geografske označbe za žgano pijačo z drugimi živili. Take alkoholne pijače se opisujejo s sestavljenimi izrazi, v katerih se pravno ime, določeno v kategorijah žganih pijač iz Priloge I k navedeni uredbi, ali geografska označba žgane pijače kombinira z imenom drugih živil. 
            
            
               (2)Člen 11(3) Uredbe (EU) 2019/787 ne zahteva, da bi bilo ime tako pridobljene alkoholne pijače prikazano v istem vidnem polju kot sestavljeni izraz. To bi lahko potrošnike zavedlo, da bi mislili, da je sestavljeni izraz dejansko ime alkoholne pijače, tako pa bi se zlorabljal sloves kategorij žganih pijač ali geografskih označb, predvsem takrat, ko gre pri pridobljeni alkoholni pijači za žgano pijačo.
            
            
               (3)V skladu s členom 7(1)(a) Uredbe (EU) št. 1169/2011 Evropskega parlamenta in Sveta
                  2
                informacije o živilih ne smejo biti zavajajoče, zlasti glede narave in identitete živila. Člen 9 navedene uredbe določa obvezno navajanje informacij o živilih, tudi imena živila, člen 13 navedene uredbe pa določa, da morajo biti obvezne informacije označene na dobro vidnem mestu tako, da so zlahka vidne, jasno čitljive in, kadar je primerno, neizbrisne.
            
            
               (4)V skladu s členom 9 Uredbe (EU) 2019/787 se zahteve glede predstavitve in označevanja iz Uredbe (EU) št. 1169/2011 uporabljajo za alkoholne pijače, pridobljene s kombiniranjem žganih pijač z drugimi živili. Da bi zagotovili čim boljše izpolnjevanje teh zahtev, zlasti pri žganih pijačah, pridobljenih s takim kombiniranjem, je primerno zahtevati, da se pravno ime tako pridobljene žgane pijače prikazuje v istem vidnem polju kot sestavljeni izraz, ki to kombinacijo opisuje. To bi bilo treba narediti vsakič, kadar je sestavljeni izraz naveden v opisu, predstavitvi ali oznaki žgane pijače. To bo preprečilo zavajajoče prakse in zagotovilo, da bodo potrošniki ustrezno informirani o dejanski naravi žganih pijač, pridobljenih s kombiniranjem žganih pijač z drugimi živili.
            
            
               (5)Vendar se ta obveznost ne bi smela uporabljati, kadar se v skladu s členom 10(5)(b) Uredbe (EU) 2019/787 pravno ime žgane pijače nadomesti s sestavljenim izrazom, ki vključuje izraz „liker“ ali „kremni liker“, pod pogojem, da končni proizvod ustreza zahtevam za kategorijo 33 iz Priloge I k navedeni uredbi.
            
            
               (6)Uredbo (EU) 2019/787 bi bilo zato treba ustrezno spremeniti.
            
            
               (7)Določiti bi bilo treba prehodno obdobje za uporabo določb te uredbe o označevanju, da bi omogočili, da se bodo žgane pijače, označene pred 31. decembrom 2022 skladno z določbami Uredbe (ES) št. 110/2008 Evropskega parlamenta in Sveta
                  3
                lahko še naprej dajale na trg, ne da bi jih bilo treba ponovno označiti. 
            
            
               (8)V skladu s členom 51(3) Uredbe (EU) 2019/787 in v izogib kakršni koli pravni praznini bi se morala ta uredba uporabljati retroaktivno od 25. maja 2021 –
            
            
               SPREJELA NASLEDNJO UREDBO:
            
            
               Člen 1
            
            
               V členu 11 Uredbe (EU) 2019/787 se odstavek 3 nadomesti z naslednjim:
            
            
               „3.
                     Za sestavljene izraze, ki opisujejo alkoholno pijačo, velja naslednje:
            
            
               (a)zapišejo se z enotnimi znaki iste pisave, velikosti in barve;
            
            
               (b)niso prekinjeni z besedilnim ali slikovnim elementom, ki ni del njih;
            
            
               (c)velikost pisave ni večja od velikosti pisave, ki se uporabi za ime alkoholne pijače, ter
            
            
               (d)če gre pri alkoholni pijači za žgano pijačo, jim je vselej dodano pravno ime žgane pijače, ki se prikaže v istem vidnem polju kot sestavljeni izraz, razen če je pravno ime nadomeščeno s sestavljenim izrazom v skladu s členom 10(5)(b).“.
            
            
               Člen 2
            
            
               Žgane pijače, ki sicer ne izpolnjujejo zahtev iz člena 11(3)(d) Uredbe (EU) 2019/787, kakor je bila spremenjena s to uredbo, vendar izpolnjujejo zahteve iz Uredbe (ES) št. 110/2008 in so bile označene pred 31. decembrom 2022, se lahko še naprej dajejo na trg, dokler ne poidejo zaloge.
            
            
               Člen 3
            
         
         
            
               Ta uredba začne veljati tretji dan po objavi v Uradnem listu Evropske unije.
            
            
               Uporablja se od 25. maja 2021.
            
            
               Ta uredba je v celoti zavezujoča in se neposredno uporablja v vseh državah članicah.
            
            
               V Bruslju, 27.5.2021
            
            
               
                     Za Komisijo
               
               
                     Predsednica
                     Ursula VON DER LEYEN
               
            
         
         
            
                  
                     (1)
                  
                        UL L 130, 17.5.2019, str. 1.
               
               
                  
                     (2)
                  
                        Uredba (EU) št. 1169/2011 Evropskega parlamenta in Sveta z dne 25. oktobra 2011 o zagotavljanju informacij o živilih potrošnikom, spremembah uredb (ES) št. 1924/2006 in (ES) št. 1925/2006 Evropskega parlamenta in Sveta ter razveljavitvi Direktive Komisije 87/250/EGS, Direktive Sveta 90/496/EGS, Direktive Komisije 1999/10/ES, Direktive 2000/13/ES Evropskega parlamenta in Sveta, direktiv Komisije 2002/67/ES in 2008/5/ES in Uredbe Komisije (ES) št. 608/2004 (UL L 304, 22.11.2011, str. 18).
               
               
                  
                     (3)
                  
                        Uredba (ES) št. 110/2008 Evropskega parlamenta in Sveta z dne 15. januarja 2008 o opredelitvi, opisu, predstavitvi, označevanju in zaščiti geografskih označb žganih pijač ter razveljavitvi Uredbe Sveta (EGS) št. 1576/89 (UL L 39, 13.2.2008, str. 16).